সেইদৰে পঢ়ি, বজ্ৰ দাইটিয়ে তোলা ফটো ফৰ্মত লগায়েই মেট্ৰিকত ফাৰ্ষ্ট ডিভিজন পালে দিগন্তই, লগতে তিনিখনত লেটাৰ। সিহঁতৰ ঘৰলৈ মানুহৰ সোঁত বলিল; টাউনৰ সংগঠন এটাই তাৰ হায়াৰ চেকেণ্ডাৰী বছৰ দুটাৰ কিতাপ-বহীৰ দায়িত্বও ল'লে। ঘৰৰ-গাঁৱৰ সকলো আনন্দত অধীৰ হ'ল, নিৰ্বাক হৈ থাকিল মাথো দিগন্তৰ দেউতাক। এক গভীৰ অভিমান আৰু দুখত দিগন্ত ডুব গৈছিল অহৰহ! কিবা লাভ আছে জানো ভাল ৰিজাল্ট কৰি, যাৰ বাবে কৰে তেওঁৰ বাবেই যদি মূল্যহীন হয় সেই প্ৰাপ্তি! কাকো ভাগ দিব নোৱাৰাকৈ প্ৰাপ্তিৰ মাজতো সি বহন কৰিছিল ভেকুৱামসদৃশ এক অচিন বিশাল শূন্যতা!
নতুন বছৰৰ ক্লাচবোৰ আৰম্ভ হৈছিল। বাঁহেৰে সঁজা তিনিবেগেত-মান বহল তাৰ হেঁপাহৰ পুৰণি টেবুলখনত কিতাপখিনি জুকিয়াই আছিল দিগন্তই। দেউতাক সোমাই আহিছিল বাৰাণ্ডাৰ চুক এটাকে আটোমটোকাৰীকে বেৰা দি বনোৱা তাৰ কোঠাটোলৈ। কিতাপখন জপাই থৈছিল দিগন্তই, কাচতেলৰ খৰচ বঢ়াই ৰাতি পানী খাই শুব নোৱাৰে সি। একাচেকা মাতেৰেই কৈ উঠিছিল দেউতাকে, "তই এতিয়াৰপৰা যিমান দেৰিলৈকে মন যায় পঢ়িবি। মই বেছিকৈ দুঘণ্টা হাজিৰা কৰিম দৰকাৰ হ'লে।" আচৰিত হৈ দেউতাকৰ চকুলৈ চাই ৰৈছিল দিগন্তই। দেউতাকে তাৰ চকুৰ পৰা চকু আঁতৰাই সন্মুখৰ বেৰখনলৈ চাইছিল। সদায় একেডোখৰ ঠাইতে চাকিটো জ্বলোৱা বাবে বেৰখনত চাকিৰ ধোঁৱাৰ ক'লা চামনি এখন বহিছিল। ভালেখিনি সময় একেথৰে চাই ৰৈ এসময়ত তেওঁ সেই চামনিখনৰ ওপৰতে তৰ্জনী আঙুলিটোৰে ঘঁহি ঘঁহি লিখিলে, 'পঢ়ি থাক, মই আছো'। তাৰপিছত চাকিৰ শলিতাডালৰ ওপৰফালে হোৱা ক'লা সৰু সৰু গুটিকেইটা আঙুলিৰে ভাঙি চাকিটোক আৰু পোহৰাই তেওঁ বিছনাত পৰিলগৈ। কাহানিও কথাৰে একো মৰম প্ৰকাশ কৰি নোপোৱা মানুহজনে ইমান মৰম কঢ়িয়াই ফুৰে বুকুত! আচৰিত হ'ল দিগন্ত। খঙো উঠিল তাৰ মনে মনে, মাকৰ নিচিনাকে দেউতাকে কিয় মুখফালি মৰমবোৰ দেখুৱাব নোৱাৰে? নিজৰ পুতেকটোৰ আগত কিয় সুখ-দুখবোৰ মেলি দিব নোৱাৰে! কিহৰ চেঁপাত, কি কাৰণত মনৰ কথাবোৰ বেৰত লিখি বুজাব লাগে! কিয়!
সেই ফটোখন উঠাবলৈ লৈয়েই দুয়োহাত কঁপি উঠিছিল বজ্ৰ দাইটিৰ। হ'লেও ফটোখন উঠোৱাৰ পিছত তেওঁৰ মনটো ভৰি পৰিল, গাওঁখনত প্ৰথমবাৰৰ বাবে বিয়াৰ ৰভা নতুবা একৰঙী কাপোৰৰ বেক্গ্ৰাউন্দ নোহোৱা ফটো এখন উঠোৱাৰ আনন্দত। ধোঁৱাৰে ৰঙীন বেৰ এখনৰ বেকগ্ৰাউণ্ডত এজন দেউতাকৰ অসাধাৰণ ফটো সেইখন!
← স্মল ইজ বিউটিফুলঃ এক ডেনিছ ৰূপকথা- (অমিতাভ মহন্ত)
ভেলেণ্টাইন ডে'- (উৎপলা কৌৰ)
পৰিধি - (নাজমা বেগম)
সংগীতা কাকতি তথা আপোনালোকৰ Xahitya dot com অশেষ ধনঞবাদ।
শিতানত লেখাৰ সংখ্যা Select Category অনুবাদ (274) অনুভৱ (528) অসমীয়া লিখন সঁজুলি (1) আখল (215) ই-কিতাপ (38) কবিতা (1,316) ক্ৰীড়া (36) গল্প (1,217) গ্রন্থ-আলোচনা (133) দেশে-বিদেশে (307) ধাৰাবাহিক (465) প্ৰবন্ধ (1,432) বোলছবি (116) ভাল খবৰ (23) ভিন্নস্বাদ (973) ৰহঘৰা (895) ৱিকিপিডিয়া বাৰ্তা (15) শিল্প আৰু ভাষ্কৰ্য্য (194) শিশু-শিতান (36) শ্ৰব্য-নাট (2) সংখ্যাটোৰ-আঁৰত (69) সম্পাদকলৈ-চিঠি (32) সম্পাদকীয় (139) সৰিয়হ-ফুল (64) সাক্ষাৎকাৰ (112) স্বাস্থ্যকথা (214)
Copyright © 2022 সাহিত্য ডট অৰ্গ. All rights reserved.
Theme: ColorMag by ThemeGrill. Powered by WordPress.
Copying is Prohibited!
